बोलीं- टैक्स पेयर्स का पैसा नहीं चाहिए; पहले ₹2 करोड़ का मांगा था हर्जाना
Kangana Ranaut Office Demolition Case Update उनकी उनकी बिल्डिंग गिराने के एवज में कोई मुआवजा नहीं मिला है। कंगना ने कहा कि कोर्ट ने उन्हें मुआवजा देने की बात कही थी लेकिन अब उन्हें एक भी पैसा नहीं चाहिए।
2020 में मुंबई मुंशी कॉरपोरेशन ने कंगना रनोट के ऑफिस का कुछ हिस्सा अवैध करार देते हुए गिरा दिया था। अब कंगना ने 3 साल बाद कहा है कि उन्हें उनकी बिल्डिंग गिराने के एवज में कोई मुआवजा नहीं मिला है। कंगना ने कहा कि कोर्ट ने उन्हें मुआवजा देने की बात कही थी लेकिन अब उन्हें एक भी पैसा नहीं चाहिए।
एक्ट्रेस ने कहा कि वो नहीं चाहती कि उनकी वजह से टैक्स पेयर्स का नुकसान हो। दरअसल कंगना ने सुशांत सिंह राजपूत केस में उद्धव ठाकरे सरकार को खूब घेरा था। इसके कुछ ही दिनों बाद उनकी बिल्डिंग पर बुलडोजर चल गया था।
एकनाथ शिंदे से मिलकर कहा कि मुझे पैसा नहीं चाहिए- कंगना
एबीपी के साथ एक इंटरव्यू में कंगना ने कहा, 'मुझे अब तक कोई मुआवजा नहीं मिला है, वे मूल्यांकन करने वालों को भेजने वाले थे। मैं एकनाथ शिंदे जी से भी मिली थी। मैंने उनसे कहा कि अब मुझे टैक्स पेयर्स के पैसों का मुआवजा नहीं चाहिए।'
जब कंगना के पार्ली हिल वाले ऑफिस पर बुलडोजर चला तो उन्होंने तुरंत बॉम्बे हाईकोर्ट का रुख किया। उन्होंने पेटिशन फाइल कर स्टे की मांग की थी। इसके अलावा उन्होंने 2 करोड़ रुपए बतौर मुआवजा भी मांगा था। कोर्ट ने तब BMC को कड़ी फटकार भी लगाई थी।
पूरा मामला यहां समझिए
दरअसल ये पूरा मामला सुशांत सिंह राजपूत की सुसाइड के बाद शुरू हुआ था। कंगना ने महाराष्ट्र के तब सीएम रहे उद्धव ठाकरे पर तीखा प्रहार किया था। कंगना ने आरोप लगाया था कि उद्धव सरकार मामले को जानबूझ कर दबाने का प्रयास कर रही है। कंगना का सीधे तौर पर आरोप था कि सुशांत ने सुसाइड नहीं की बल्कि उसकी हत्या हुई थी।
कंगना के इस आरोप के बाद शिवसेना के सांसद और उद्धव ठाकरे के करीबी संजय राउत ने उन पर आपत्तिजनक टिप्पणी कर दी थी। इसी के बाद उनकी ऑफिस के कुछ हिस्से को अवैध करार देकर गिरा दिया गया। कंगना ने आरोप लगाया कि उनके साथ बदले की नीयत के साथ कार्रवाई हुई है। कंगना को सोशल मीडिया पर लगातार धमकियां मिल रही थीं। इसी को देखते हुए केंद्र सरकार की तरफ से उन्हें पहले ही Y+ कैटेगरी की सुरक्षा दे दी गई थी।
बिल्डिंग गिराए जाने के बाद कंगना का 2020 का ये बयान पढ़िए..
कंगना ने अपने सोशल मीडिया पर एक वीडियो संदेश जारी कर कहा था, 'उद्धव ठाकरे, तुम्हें क्या लगता है कि मूवी माफिया के साथ म‍िलकर मेरा घर तोड़कर तुमने मुझसे बहुत बड़ा बदला ल‍िया है। आज मेरा घर टूटा है तो कल तुम्हारा घमंड टूटेगा। याद रखना..ये वक्त का पहिया है, हमेशा एक जैसा नहीं रहता। कश्मीरी पंडितों पर क्या बीती होगी, आज पता चला है।'
मुख्यमंत्री पद जाने के बाद कंगना का बयान फिर चर्चा में आया
जब महाराष्ट में रातों-रात सत्ता पलटी और उद्धव सरकार में ही मंत्री एकनाथ शिंदे बागी हुए तब कंगना का ये बयान काफी चर्चा में आ गया। सोशल मीडिया पर लोगों ने कहा कि उद्धव ठाकरे को कंगना का श्राप लगा है। उद्धव से उनकी कुर्सी छिन गई, यहां तक कि उनकी खुद की पार्टी शिवसेना का सिंबल तक उनके हाथ से निकल गया। यूं कहें तो पूरी पार्टी ही उनके हाथ से चली गई।